เปิดทางธปท.ขนทุนสำรองหารายได้
ลงทุนพันธบัตรได้หลากหลายพร้อมไฟเขียวแทรกแซงค่าเงิน
26 ต.ค. 2555

ลงทุนพันธบัตรได้หลากหลายพร้อมไฟเขียวแทรกแซงค่าเงิน
บอร์ด ธปท.ไฟเขียวให้นำทุนสำรองลงทุนในพันธบัตรอินโดนีเซียได้เพิ่มเติม เพิ่มทางเลือกในการหาผลตอบแทน เปิดทาง แทรกแซงค่าเงินบาท
นายคณิศ แสงสุพรรณ คณะกรรมการ ธนาคารแห่งประเทศไทย (ธปท.) และประธานคณะทำงานแก้ปัญหาการขาดทุนสะสมของ ธปท. กล่าวว่า ที่ประชุมคณะกรรมการมีมติอนุมัติกรอบการนำเงินทุนสำรองระหว่างประเทศไปลงทุนเพิ่มเติม โดยอนุญาตให้นำเงินทุนสำรองไปลงทุนในพันธบัตรรัฐบาลของประเทศอินโดนีเซียได้ เพื่อให้มีทางเลือกที่จะได้รับผลตอบแทนจากการลงทุนสูงขึ้น ถือเป็นส่วนหนึ่งของแผนการปรับลดผลขาดทุนของ ธปท. 
ก่อนหน้านี้บอร์ด ธปท. ได้อนุญาตให้ ธปท. สามารถนำทุนสำรองไปลงทุนในประเทศที่สถาบันจัดอันดับระดับโลกจัดอันดับความน่าเชื่อถืออยู่ในประเทศที่ “สามารถลงทุนได้ หรือ Investment Grade” ได้เพิ่มเติมไปบ้างแล้ว จากเดิมที่กำหนดให้ต้องลงทุนในประเทศที่มีอันดับน่าเชื่อถือสูงๆ เท่านั้น ทำให้ ธปท. สามารถลงทุนในพันธบัตรรัฐบาลบราซิล และกลุ่มที่ถูกจัดอันดับใกล้เคียงกันได้
นายคณิศ กล่าวว่า สำหรับแผนการลดผลขาดทุนของ ธปท. ที่คณะทำงานได้ดำเนินการต่อเนื่องมาครบตามกำหนดเวลา 3 เดือน ตามเวลาที่กำหนดให้แล้วนั้น ขณะนี้ได้ผลสรุปแล้ว และได้เริ่มดำเนินการตามแผนไปแล้วบ้าง เช่น การขยายแหล่งลงทุนของทุนสำรองฯ เพื่อหาผลตอบแทนเพิ่มขึ้น 
นอกจากนี้ ธปท. ได้ผ่อนคลายการนำเงินทุนออกนอกประเทศได้มากขึ้นและสะดวกขึ้น ก็ถือเป็นมาตรการที่ทำตามแผนการลดผลขาดทุนของ ธปท. ด้วยเช่นกัน เพราะช่วยลดต้นทุนปริมาณเงินตราต่างประเทศที่ ธปท. ต้องแบกภาระอยู่
“ถึงแม้บอร์ดจะอนุมัติแผนลดการขาดทุน ก็ไม่ต้องห่วงว่า ธปท . จะลดการเข้าแทรกแซงหรือยุติการเข้าดูแลค่าเงินบาทอย่างที่หลายฝ่ายกังวลกัน ดังนั้น ในแผนการลดผลขาดทุนดังกล่าว คณะทำงานจึงไม่ได้มีการเสนอให้หยุดการแทรกแซงแต่อย่างใด เพราะคณะทำงานแก้การทุนเข้าใจดีถึงความจำเป็นของ ธปท. ที่จะต้องดูแลค่าเงินบาทและเสถียรภาพทางเศรษฐกิจ การแทรกแซงค่าเงินจึงยังทำได้ตามความเหมาะสม” นายคณิศ กล่าว
นายศิริ การเจริญดี กรรมการ ธปท. กล่าวว่า สาเหตุที่บอร์ดอนุญาตเพิ่มเติมให้ลงทุนในประเทศอินโดนีเซียได้ เนื่องจากเห็นว่าเป็นประเทศนี้มีการขยายตัวเศรษฐกิจที่ดี มีอนาคตที่ดีในระยะต่อไป และนอกจากนี้ยังมีผลตอบแทนการลงทุนในระดับที่ดีด้วย 
อย่างไรก็ตาม ในการอนุญาตครั้งนี้ถือเป็นการอนุมัติกรอบการลงทุนเพิ่มเติม ธปท. จะลงทุนหรือไม่ จะลงทุนทันที หรือรอระยะเวลาที่เหมาะสมเป็นเรื่องของ ธปท. บอร์ดจะไม่เข้าไปยุ่งเกี่ยวในรายละเอียด
ด้าน นางสุชาดา กิระกุล ที่ปรึกษา ผู้ว่าการ ธปท. กล่าวว่า ประเทศที่อยู่ในระดับ “สามารถลงทุนได้” จะดูจากระดับความน่าเชื่อถือของมูดี้ส์ อินเวสเตอร์ เซอร์วิส และสแตนดาร์ด แอนด์ พัวร์ (เอสแอนด์พี) เป็นสำคัญ m